གཏུམ་མོ་ཞལ་གདམས། ན་མོ་རཏྣ་གུ་རུ། སྡིག་པོ་ཆེ་གསེབ་ལམ་ནས་ཁྲིད་པར་བྱེད་པ་ཐབས་ལམ་ཁྱད་པར་འཕགས་པའི་ཁྲིད་འདི་ལ། དབེན་པའི་གནས་སུ་མཐུན་པའི་རྐྱེན་དང་བདེ་བའི་སྟན་ལ་གནས་ཏེ། གནད་རྣམ་པ་ལྔ་ལས། རྐང་པ་རྡོ་རྗེ་སྐྱིལ་ཀྲུང་གིས་ཐུར་སེལ་དབང་དུ་བྱེད། སྒལ་ཚིགས་དོང་རྩེ་བཞིན་དུ་བསྲངས་པས་རླུང་དབུ་མའི་ནང་དུ་གནས། ལག་པ་མཉམ་བག་ཕྱག་རྒྱ་བཅས་པས་ཆུ་རླུང་དབུ་མའི་ནང་དུ་ཟིན། མགྲིན་པ་ལྕགས་ཀྱུ་ལྟར་གུག་པས་མེ་རླུང་དབུ་མའི་ནང་དུ་གནས། ཨོལ་ཀོས་ཨོལ་མདུད་མནན་པས་མི་རྟོག་པ་སྐྱེ། མིག་སྣ་རྩེར་ཕབ་པ་དང་ལྕེ་རྐན་ལ་སྦྱར་བ་གཉིས་ཀྱིས་རླུང་དབུ་མའི་ནང་དུ་སྟོབས་སུ་འགྱུར། དཔུང་པ་རྒོད་གཤོག་བཞིན་བརྒྱངས་པས་རླུང་ནད་ཆུང་། དེ་ཡང་མན་ངག་དུ་ཙོག་པུའི་འཁྲུལ་འཁོར་བྱ་སྟེ། ལྕི་གསུམ་ཆ་གསུམ་གཉིས་སུ་མཉམ་སྟེ་ལུས་གནད་ལེགས་པར་བཅའོ། །དེ་ཡང་གཡས་སུ་ཡོ་ན་དང་པོར་རྟོག་པ་མང་། ལུས་ལྕི་ཞིང་ཀླུ་བཙན་གྱི་སྣང་བ་དང་མཛེ་འོང་། གཡོན་ཕྱོགས་སུ་ཡོ་ན་དང་པོ་བདེ། དེ་ནས་བུད་མེད་ཀྱི་རྣམས་པར་རྟོག་པ་རྒྱས་ནས་ཐིག་ལེ་ཉམས་ཤིང་བསེན་མོའི་གནོད་པ་འོང་། རོ་སྟོད་གུག་ན་ཚིག་པ་ཟ་བ་ལ་སོགས་པ་འོང་བས་སྣ་ནས་དབུག་བག་ཙམ་འདོན། དེ་ལྟར་མ་ཤེས་ན་རྨི་ལམ་དང་ཉམས་སྣང་ལ་རྒྱལ་པོའི་སྣང་བ་དང་གནོད་དུ་འོང་། སུ་ཉེ་བ་རྣམས་ཀྱིས་གསོད་སྙམ་ནས་སྙིང་རླུང་ལ་སོགས་པ་འོང་གདམས་ངག་ཏུ་རོ་སྟོད་མི་རྒུ་བ་གལ་ཆེ། དགྱེ་ནའང་རླུང་སྐད་ཅིག་ཀྱང་ནང་དུ་མི་གནས་ཐིག་ལེ་ཉམས་ཤིང་ཡོན་ཏན་མི་སྐྱེ། མགྲིན་པ་གུག་དྲགས་ན་མགྲིན་པར་མེ་དང་མཉམ་པའི་རླུང་དབུ་མའི་ནང་དུ་ཟིན་པའི་དུས་བདེ་གསལ་གྱི་ཉམས་དང་། སཾ་སྐྲྀ་ཏའི་སྐད་ལ་སོགས་པ་འབྱུང་དེ་ནས་ཟས་དང་ཁར་མི་འོང་། ལྕེ་ལ་འབྲུམ་པ་མང་པོ་སྐྱེ། དེ་ནས་ཤེས་པ་ཇེ་འཁྲུལ་ལ་འགྲོ་བས་མགྲིན་པ་གུག་དྲག་པ་མི་བྱའོ། སྤྱི་བོ་མདུན་ན་ཚུར་བཀུག་ན་བཙན་དྲོད་ཆེ་སྟེ་མགོ་བོ་ལྗིར་འོང་། མགོ་གཏུམས་ཤིང་བསྒོམ་ན་མགོ་ལྕི། གཉིད་འཐུག རུས་པའི་འོག་ཀླད་པའི་སྟེང་ན་ཁྲག་རྩ་སྦྲུལ་འཁྱིལ་བ་འདྲ་བ་ཡོད་དེའི་ནང་དུ་རླུང་སེམས་འདུས་པས་མགོ་བོར་སྦྲུལ་གྱི་སྣང་བ་དང་མཛེ་ལ་སོགས་པ་འོང་། དེས་ན་ལུས་གནད་ཁོ་ན་གལ་ཆེའོ་གསུང་། དེ་ནས་སེམས་ཅན་གྱི་དོན་དུ་དཔལ་རྡོ་རྗེ་འཆང་གི་གོ་འཕང་ཐོབ་པར་བྱ་སྙམ་དུ་སེམས་བསྐྱེད། རང་ཉིད་སྐད་ཅིག་ཙམ་གྱིས་རྗེ་བཙུན་མར་པ་བསྒོམ། སྤྱི་གཙུག་ཏུ་རྩ་བ་དང་བརྒྱུད་པའི་བླ་མ་ཡང་དེ་ལྟར་བསྒོམས་ལ། ཕྱི་ནང་གསང་གསུམ་དང་ཁྱད་པར་ཐབས་ལམ་གྱི་ཡོན་ཏན་འབྱོངས་པ་ཐམས་ཅད་མཆོད་པར་ཕུལ་ལ། རྩ་འབྱམ་པ་རླུང་བདེ་བ་བདེ་སྟོང་གི་ཉམས་མྱོང་དང་ཐབས་ལམ་གྱི་ཡོན་ཏན་མཐའ་དག་རྫོགས་པར་བྱིན་གྱིས་བརླབ་ཏུ་གསོལ། ཞེས་གསོལ་བ་བཏབ་ལ་རང་གི་འོག་ཏུ་རྡོ་རྗེ་རྒྱ་གྲམ་ཕྱོགས་ཚོན་དུ་བསྒོམས་ལ། ཨོཾ་སུམྦྷ་ནིའི་སྔགས་བརྗོད་པས་རྡོ་རྗེའི་གུར་དང་། མདའི་དྲྭ་བ་དང་། མེ་ལྕེའི་ར་བ་ཁ་དོག་ལྔ་དང་ལྡན་པས་བསྲུང་བར་བྱའོ། །ཡང་ན་བསྡུས་པ་ནི། སྣ་སྒོ་གཉིས་སུ་ཧཱུྃ་མཐིང་ནག་སྦྲེལ་མ་རེས་དགག རང་རྡོ་རྗེ་རྣལ་འབྱོར་མ་ཁོག་པ་སྟོང་པ་ཟོ་བ་ཞབས་ཕྱུང་བ་ལྟ་བུ་གསལ་བར་བསྒོམ། རླུང་གི་གནད་ལ་བཞི་ལས། དང་པོ་རླུང་རོ་དང་། ནང་གི་ཉོན་མོངས་པ་དང་རྣམ་རྟོག་ཐམས་ཅད་སངས་ཀྱིས་ཐོན་པར་བསམས་ལ། རླུང་རོ་ལན་གསུམ་འདོན། དེ་ལྟར་མ་བྱས་ན་ནད་དུ་འགྲོ་གསུངས། དྲགས་ན་རྩ་རལ་བ་དང་། རྩ་གནས་བྱེར་ནས་སྐྱོན་གེགས་འོང་གསུང་། དེ་ནས་བཟུང་བ་ནི། གཟུགས་མོ་བྱི་དུར་གྱི་སྒྲས་མཚོན་ནས་ཁྲུ་གང་ཚོད་ནས་དལ་གྱིས་བརྔུབས་ལ། དགང་བ་ནི་སྙིང་རླུང་ཕོ་གར་ཧྲིལ་བཏང་ལ་དམིགས་པ་ལྟེ་བའི་འོག་ཏུ་མགར་གྱི་སོལ་མལ་ལྟ་བུ་དམར་སེང་ངེ་བ་ལ་གཏད་དེ་འོག་རླུང་སོར་བཞག་པས་སྐྱོན་ཆུང་། འོག་རླུང་འཐེན་ན་དྲོད་སྐྱེ་སྟེ་གེགས་ཆེ། དེ་ནས་མི་ཐུབ་པའི་དུས་སུ་ཅུང་ཟད་ཅིག་བརྔུབས་ལ། ཕོ་ཁའི་མདུན་རྒྱབ་ན་ཕར་བུག་པ་ལྕགས་ཚགས་འདྲ་བ་ན་ཕར་རླུང་དང་དམིགས་པ་སིར་རྒྱངས་ཀྱིས་བཏང་། དེ་ལྟར་བྱས་ཀྱང་མི་བདེ་ཞིང་མ་ཐུབ་ན་ཅུང་ཟད་ཕྲིལ་ལ་ལྷག་མ་བསྡམས་པས་དྲོད་ཆེ་གསུངས། དེ་ཡང་དངོས་སུ་སྣ་བུག་ན་ཕར་བཏང་ཞིང་དམིགས་པ་ཚངས་བུག་ན་ཡར་ལ་སིང་ཐོན་ནས་འཇའི་གདུགས་སུ་འཁྱིལ་བས་འཕོ་བར་མི་འགྲོ་གསུང་། རྩ་སྟོང་ར་ནས་རྩ་གསུམ་གསལ་བར་བསྒོམས་ནས་དམིགས་པས་སྦྱང་བའོ། །རྩ་རོ་མ་རྐྱང་མ་ཀུན་འདར་མ་གསུམ་ལས། དབུ་མའི་ཡར་སྣ་ཚངས་བུག་ལ་ཟུག མར་སྣ་གསང་བའི་རྡོ་རྗེ་ལ་ཟུག དེ་ཡང་གནས་པ་རྩའི་དབུ་མ་ནི་ཚིགས་པ་ལ་སྦྱར་ནས་ཡོད། དམིགས་པ་རྟེན་གྱི་དབུ་མ་ནི་ཀ་བ་ལྟར་བསྒོམ། ཤིན་ཏུ་ཕྲ་བའི་དབུ་མ་ནི་ཆོས་ཉིད་དོན་གྱི་དབུ་མ། རོ་རྐྱང་གཉིས་ཡར་སྣ་སྣ་སྒོ་གཉིས་ལ་ཟུག མར་སྣ་སྤུ་ན་གུའི་མཚམས་ནས་དབུ་མའི་ནང་ན་ཡར་ཟུག་ནས་ཡོད། རྩ་དེ་རྣམས་སྦོམ་ཕྲ་མདའ་སྨྱུག་འབྲིང་པོ་ཙམ་དྲང་ལ་གསལ་བ་ཁོག་སྟོང་དུ་ཡོད་པ་ལས་རླུང་མི་བཟུང་བར་དམིགས་པ་རོ་རྐྱང་ནང་ན་ཡར་རླུང་སེམས་ཚུད་ལ་དམིགས་པ་ཨ་ཐུང་གི་ས་རུ་གཏད་དོ། །དེ་རུ་སེམས་ཟིན་ན་རྟོགས་པ་འཆར། རྩ་གསུམ་འདུས་པའི་ས་དབུ་མའི་ནང་གི་གཡས་ཀྱི་ཆ་ལ་གསལ་བའི་ཉམས། གཡོན་གྱི་ཆ་ལ་བདེ་བའི་ཉམས། དབུས་སུ་ཟིན་ན་མི་རྟོག་པའི་ཉམས་ཏེ་འཇིག་རྟེན་གྱི་ལམ་མོ། །དེ་ནས་དབུ་མའི་ནང་དུ་ལྟེ་བ་ནས་བཅལ་བའི་སོར་གཉིས་འོག འདོམས་ནས་སོར་གཉིས་ཀྱི་གོང་དུ་ཡི་གེ་ཨ་ཤད་ཀྱི་རྣམ་པ་ཁ་དོག་དམར་བ་རྣམ་པ་གསལ་བ་ངོ་བོ་ཚ་བ་གཡོ་འགུལ་མྱུར་བ་མཚན་ཉིད་བཞི་ལྡན་གྱི་མེ། རྩ་བ་སྦོམ་ལ་རྩེ་མོ་ཕྲ་བ་སོར་གང་པ་ཅིག་བསམས་ལ་སྟེང་རླུང་མནན། འོག་རླུང་ཞད་ཙམ་འཐེན། རོ་རྐྱང་ནས་ཞུགས་ཏེ་སུམ་མདོར་མེར་ཡལ་གྱིས་སོང་ནས་ཨ་ཐུང་ཚ་ལཾ་ལཾ་སོང་བ་ལ་དམིགས་པ་གཏད་ལ་བསྒོམ། ཨ་ཁྲོ་ཆུ་སྲན་རྡོག་ཙམ་ཚ་ཧྲིང་ཧྲིང་བར་བསྒོམ། སེམས་ཟིན་དྲོད་ཆེ། ཡང་ཨ་ཟླ་བ་སེན་མོ་ཙམ་ཅིག་བསྒོམས་པས་ཚད་པ་སེལ། ཡང་ཨ་ཉི་མ་སེན་མོ་ཙམ་ཚ་ལྷང་བ་ཅིག་བསྒོམ། དེ་ནས་ཨ་སྲན་ཆུང་ཙམ་ལྔ་བསམ། དབུས་མཐིང་ནག་མདུན་དཀར་གཡས་སེར་རྒྱབ་དམར་གཡོན་ལྗང་། དེ་རྣམས་ལ་མེ་རྒྱ་ཁབ་ཙམ་རེ་འབར་ནས་ཐིག་ལེའི་འབར་འཛག བསྲེས་པས་སངས་རྒྱས་ལྔ་ལ་མཆོད་པར་འགྲོ་གསུང་ངོ་། །དེ་ནས་བགས་ཀྱིས་མེ་སོར་རེ་རེ་མནན་ལ་སོར་བཞི་རྫོགས་པ་དང་ཚངས་བུག་ཏུ་ཧཾ་དཀར་པོ་མགོ་འཐུར་དུ་བསྟན་པ་ཅིག་བསྒོམས་པ་དེ་ལ་བླ་མ་དང་དཀོན་མཆོག་རྣམས་བྱང་སེམས་ཀྱི་རང་བཞིན་དུ་བསྟིམ་ལ་མེའི་དྲོད་ཀྱིས་ཧཾ་ཞུ་བ་དང་བྱང་ཆུབ་སེམས་ཀྱི་ཐིག་ལེ་དཀར་ལ་འཚེར་བ་མུ་ཏིག་གི་རྡོག་པོ་ལྟ་བུ་ཐིགས་ཐིགས་བབས་བར་བསམ། དེ་ནས་ཡུངས་ཀར་ཙམ་ཆར་བཞིན་བབ་པར་བསམ། དེ་ནས་ཡང་ཞུན་མར་ལྟ་བུ་མེའི་ནང་ན་བབས་པས། ལྟེ་བ་ཡན་ཆད་ནས་རྩ་འདབ་དྲུག་ཅུ་རྩ་བཞི་ཡར་སིངས་གང་བར་བསམ། དེ་ནས་ཡང་ཁོག་པའི་ནང་ན་ཡང་རྩ་སོག་རྐང་གཞིབས་པ་ལྟ་བུར་སྦུ་གུ་རོང་ངེ་ཡོད་པར་བསམས་ལ། རེ་རེ་མར་མེ་ཚ་ཧྲིང་བྱུང་བས་ཐིག་ལེ་ཞུ་ནས་ཞུན་མར་ལྟ་བུས་བསྲིངས་རྩ་ཐམས་ཅད་གང་བར་བསམ་མོ། །དེ་ནས་ཡང་དབུ་མའི་ནང་གི་སྙིང་ཁར་ཐིག་ལེ་དཀར་པོ་སྲན་མ་ཙམ་གཅིག་བསྒོམས་པས། །ཡས་རླུང་ཆིར་མནན་པ་དང་ཐིག་ལེ་དེ་མར་བབས་རྩ་གསུམ་འདུས་པའི་སུམ་མདོ་ནས། མས་རླུང་ཐོན་པ་དང་ཐིག་ལེ་དམར་པོ་ཅིག་བྱུང་ནས་བར་དུ་བསྡམས་པས། བདེ་ཕྲིལ་ཕྲིལ་ཡང་ནས་ཡང་དུ་བསྒོམས་མོ། །དེ་ནས་ཡང་སྙིང་གའི་ཐིག་ལེ་དང་ཨ་ཐུང་གིས་སར་ཐིག་ལེ་དམར་པོ་བསྒོམས་ལ། རླུང་ཁ་སྦྱོར་དུ་བརྔུབས་པས་སྙིང་གའི་ཐིག་ལེ་ཨ་ཐུང་གི་ཐིག་ལེ་ལ་ཀས་རྒྱབ་པ་དང་དམར་པོ་ཡང་སྙིང་གར་སོང་། ཡང་དམར་པོ་དཀར་པོ་ལ་རྒྱབ་པར་བསྒོམས་པས། སྐབས་སུ་ཐིག་ལེ་དེ་གཉིས་སྦྲགས་ནས་དབུ་མའི་ནང་ན་ཡར་ཧྲང་ཧྲང་བྱེད་ཅིང་ཡར་འགྲོ་མར་འགྲོ་བྱེད་པར་བསམ། རེས་དེ་རང་ཡང་དམིགས་ཤིང་མཛད་དོ། །རྣམ་རྟོག་ཤུར་ལ་ཐེབས་ན་སེམས་ཟིན་ཡོང་། དེ་རྣམས་ནང་གི་དམིགས་པའི་སྐོར་རོ། །ཕྱི་རོལ་དཀར་དམར་ཡུལ་གྱི་གནད་ལ་གསུམ་ལས། འབྱོངས་པའི་དུས་སུ་ཤེས་པ་མ་གསལ་ན་མདུན་དུ་མར་མེ་མཐོ་གང་ལ་ཤེས་པ་གཏད། རྒོད་ན་མདུན་གྱི་རྡེའུ་ཤིང་བུ་ལ་སོགས་པ་གང་སྣང་སྣང་ལ་དམིགས་པ་གཏད། བྱིང་ན་སྟེང་རླུང་ཆིར་མནན་ལ་རི་བོའི་རྩེ་ལ་གཏད། བོགས་འདོན་ལ་བཞི་ལས། དང་པོ་དྲོད་ཀྱི་བོགས་འདོན་གཙུབ་ཤིང་མ་ནི། ལུས་ཙོག་པུའམ་འཁྲུལ་འཁོར་བྱ། ལྟེ་འོག་སོར་བཞིའི་འོག་ཏུ་ལག་པ་གཉིས་ཁུ་ཚུར་བཅངས། མཐེ་བོང་གཉིས་ལ་མེ་རེས་མོས་སུ་དབུ་མའི་ནང་ན་ཡར་འབར་བས་བསམ་པའམ། ཡང་ལྟེ་འོག་དུ་ཡཾ་ལས་རླུང་རཾ་ལས་མེ་འབར་ནས་ལུས་ཀྱི་ནང་ཐམས་ཅད་མེས་ཁེངས་པར་བསམས་ལ་ལག་པ་གཉིས་ཀྱིས་བསྲུབ་པོ། བདེ་བའི་བོགས་འདོན་ནི། བྱང་སེམས་མུ་ཏིག་གི་རྡོག་པོ་ཙམ་དཀར་ཕྲལ་ལེ་ཆར་པ་བཞིན་བབ་པས་ལུས་ཐམས་ཅད་བདེ་བས་གང་བར་བསམ་མོ། །གསལ་བའི་བོགས་འདོན་སྣང་བ་ལམ་ཁྱེར་ནི་སྟོང་ཉིད་ལས་མ་ཡེངས་པའི་ངང་ལས། ཡུལ་ལ་སོགས་པའམ་སྔར་འདྲེས་པའི་མི་ལ་ཡིད་འགྱུ་བཏང་། དེ་རྟོག་པར་འགྲོ་ན་མདུན་དུ་ཟླ་བའི་དཀྱིལ་འཁོར་བསྒོམས་ལ་དྭངས་སང་ངེ་བའི་ངང་ལ་བཞག་པས་གསལ་ཡེར་གྱིས་འགྲོ་བ་ཡིན་མོད། མི་རྟོགས་པའི་བོགས་འདོན་ཕྱག་རྒྱ་ཆེན་པོ་ནི། རླུང་ཕོ་བར་ཧྲིལ་གྱིས་མནན་ལ་རྩ་དང་རླུང་ལ་སོགས་པ་གང་ཡང་ཡིད་ལ་མི་བྱ་བར་སེམས་མ་བཅོས་པའི་ངང་ལ་བཞག་གོ །བསམ་མི་ཁྱབ་ཀྱི་སྐོར་ལ། གསལ་བ་བསམ་གྱིས་མི་ཁྱབ་པ་ནི། མདུན་དུ་ཟླ་བའི་དཀྱིལ་འཁོར་ཅིག་བསྒོམས་ལ། དེ་རྒྱ་ཇེ་ཆེ་ཇེ་ཆེ་སོང་ནས་འཇིག་རྟེན་གྱིས་ཁམས་གང་བར་བསྒོམས་པས་ཤེས་པ་གསལ་སིང་གིས་འགྲོ། བདེ་བ་བསམ་གྱིས་མི་ཁྱབ་པ་ནི། འབར་འཛག་བསྒོམས་པའི་བདེ་ཉམས་དེ་སྦྱར་ལ། ཕྱིའི་ཚོགས་དྲུག་གི་སྣང་བ་གང་ཤར་ལ་སྦྱར་ལ་བདེ་སྟོང་དུ་ལྟ་ན་བསྒོམ་པས། སྣང་བ་རས་བལ་གྱི་ཕུང་པོ་བཞིན་འགྲོ་གསུང་། མི་རྟོག་པ་བསམ་གྱིས་མི་ཁྱབ་པ་ནི། སྔར་གྱི་འདྲིས་པའི་མི་དང་ཡུལ་ལ་སོགས་པ་ལ་སེམས་འཕྲོས་ཤིང་། སྟོང་ཉིད་ཀྱི་དྲན་པ་དང་མ་བྲལ་བར་བྱས་པས་དྲན་སྣང་ཆོས་སྐུར་འཆར་རོ། །⁽14b4⁾།། །།